《次韵杜永年东斋种竹》
宋代·郭印

王郎英骨今已枯，风流声名浑未除。
结交斯人千载上，唯君执手同登车。
平生爱竹遂成癖，竹间醉倒无人扶。
今日君醒竹还醉，区区手植不暇餔。
颇怀种柳陶尹令，更慕滋兰屈大夫。
况复此君尤洒落，幽斋安可一日无。
尘埃捶楚纵未免，入门一见心自苏。
是中真乐难语俗，耳目已谢声色娱。
中虚自有天游地，应笑勃谿纷妇姑。
竹叶问君能造否，何时饷我一樽酒。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。